**A reál tantárgyak munkaközösségének értékelése**

**Molnár Csaba Attiláné igazgatói pályázatáról**

A pályázatot és a pályázat mellékleteként benyújtott végzettségeket igazoló dokumentumokat elolvastuk, és megállapítottuk, hogy a pályázó végzettsége és a benyújtott pályázat egyaránt megfelel a követelményeknek.

Jól megszerkesztett, alaposan átgondolt, tartalmas, külső megjelenésében is esztétikus pályázat.

A pályázó alapos helyzetelemzésre építve részletesen áttekinti az intézmény jelenlegi helyzetét, statisztikai adatokkal, diagramokkal alátámasztja, folyamatként láttatja az iskolában kialakult eredményeket és problémákat. Az intézményben eltöltött több évtizedes tanítói és a 15 éves intézményvezető-helyettesi múltja révén jól ismeri az iskola életét és helyzetét, így reális képet ad a múltbéli eredményekről, a hagyományokról, és azokról a nehézségekről is, amelyek a jövőben megoldásra várnak.

Egyetértünk a pályázatban leírt problémákkal:

1. az épület romló állapotával,
2. a taneszközök és egyéb tárgyi feltételek romlásával.

Valóban fontos lenne, hogy a matematikát két felsős pedagógus oktassa, és vélhetően lenne igény a német nyelv ismételt bevezetésére is.

A kitűzött célok reálisak, az elérésük érdekében tervezett lépések nem egyértelműek, még konkretizálást igényelnek. Kisebb kiadásokat igénylő fejlesztések természetesen alapítványi pénzekből vagy adományokból is megvalósíthatók, nagyobb beruházások tekintetében a fenntartó kezében vagyunk.

Összességében a kitűzött célokkal egyetértünk, azokat többségében megvalósíthatónak ítéljük.

Komárom, 2017. április 25.

……………………………….

Török László munkaközösség vezető

**A reál tantárgyak munkaközösségének értékelése**

**Takács Miklós István igazgatói pályázatáról**

A pályázatot és a pályázat mellékleteként benyújtott végzettségeket igazoló dokumentumokat elolvastuk, és megállapítottuk, hogy a pályázó végzettsége és a benyújtott pályázat egyaránt megfelel a követelményeknek.

A pályázó saját megfogalmazása alapján is csak általános áttekintést ad az iskola jelenlegi helyzetéről. Szinte az egész pályázatot végig kísérik a neveléssel-oktatással összefüggő fogalmakról, jellemzőikről közölt pontos, precíz szakirodalmi jellegű meghatározások. Ezekhez ritkán kapcsolódik intézményünkre vonatkozó konkrétum. Viszont jól látja a legégetőbb problémánkat, a tanulói létszám csökkenését.

A vezetői céljait áthatja az innováció, nyitottság a változásra, változtatásra. Az igazgató szerepe itt inkább koordináló, menedzselő, segítő, és csak azután ellenőrző, számon kérő. Ez nyilván fontos a jó munkahelyi légkör megteremtéséhez. Fontosnak tartja a közös értékrend kialakítását, a család szerepének növelését az oktatásban. A kitűzött célok többsége megvalósítható, de a pályázó figyelmen kívül hagyja, hogy kisebb foltozgatások kivételével a nagyobb beruházások a fenntartó nélkül nem lehetségesek. Tornacsarnokot lehet álmodni, de elérhetőbb és fontosabb is a technika tanterem megvalósítása.

Kifejezetten rossz célkitűzés a jelenlegi szakos ellátottság mellett az óraadó tanárok számának növelése. Az óraadók a tanórákon kívül más feladatokat nem látnak el, így aránytalanul nagy terhelés jutna a főállásban dolgozókra (ügyelet, rendezvények szervezése, lebonyolítása, osztályfőnöki munka stb.).

Összességében a kitűzött célok nagyobb részével egyetértünk, azokat többségében megvalósíthatónak ítéljük.

Komárom, 2017. április 25.

……………………………….

Török László munkaközösség vezető